Tumbleweed Connection

רקע

כל השירים נכתבו על ידי אלטון ג'ון וברני טופין, למעט "Love Song" שנכתב על ידי לסלי דאנקן. האלבום הוקלט באולפני טרידנט  בלונדון, אנגליה במרץ 1970, ויצא לאור באוקטובר אותה שנה. השירים לאלבום היו מוכנים כבר בזמן הקלטות האלבום הקודם,  Elton John. 
גרסאות בסיסיות של "Counrty Comfort", "Come Down in Time"
ו־"Burn Down the Mission" אף הוקלטו באולפני טרידנט במהלך ההקלטות של "Elton John", עם אוברדאס שנעשו ל־"Tumbleweed Connection". גרסה מוקדמת של "Madman Across the Water", בהשתתפות מיק רונסון בגיטרה חשמלית, הוקלטה גם היא במהלך הקלטות האלבום (השיר יצא לאור, בהקלטה מחודשת עם כריס ספדינג בגיטרה מובילה, כשיר הנושא של אלבום האולפן הבא, "Madman Across the Water"). גרסה זו הופיעה כרצועת בונוס במספר הוצאות מחודשות של "Tumbleweed Connection". בכתיבת המילים הודה טופין שהושפע מאוד מהבנד.
הבסיסט די מארי  והמתופף נייג'ל אולסון ניגנו, לראשונה ביחד כחטיבת הקצב באלבום של ג'ון, ב־"Amoreena".
בשונה מהאלבום הקודם "Elton John" שהתאפיין בתזמוריו העשירים, אלבום זה (למעט "Come Down in Time") התאפיין בצליל קאנטרי־רוק מחוספס יותר: "למרות שהיה בו איזה תזמור, הוא היה הרבה יותר פאנקי", ציין ג'ון. בריאיון למגזין "Sounds" ‏(אנ'), ריאיון שנערך זמן קצר לפני יציאת האלבום לאור, אמר: "זה יכול להפתיע לא מעט אנשים, אבל אם הייתי עושה עוד אלבום תזמורתי אחד אני מעריך שהייתי מתויג לשארית חיי".
גרסה של רוד סטיוארט ל־"Country Comfort" נכללה באלבומו "Gasoline Alley", שיצא לאור ארבעה חודשים לפני "Tumbleweed Connection". השיר "Amoreena" מופיע בנעימת הפתיחה של הסרט אחר צהריים של פורענות.

העטיפה

הצילום שעל עטיפת התקליט (שנראה בשלמותו בפתיחה שלה) נעשה בתחנת הרכבת Horsted Keynes  שבמחוז סאסקס, אנגליה. הצלם איאן דיגבי אובנס צילם את ג'ון (יושב בימין התמונה השלמה, אבל נראה בצד שמאל בעטיפה הקדמית) ואת טופין (עומד בצד שמאל בעטיפה האחורית) מול תחנת רכבת משלהי המאה ה־19, במטרה להמחיש את אווירת האמריקנה הכפרית, על אף המיקום האנגלי (בתמונה נראות פרסומות למותגים אנגליים, בהם דיילי טלגרף, סאנדיי טיימס ושוקולד קדבורי). תמונות נוספות, שצולמו בתוך רכבת על הקו, נכללו בהערות האלבום.

קבלה

האלבום הגיע למקום השני במצעד האלבומים הבריטי ולמקום החמישי במצעד הבילבורד 200. במרץ 1971 הגיע האלבום למעמד אלבום זהב בארצות הברית, ובאוגוסט 1998 הגיע למעמד אלבום פלטינה.
ב־2012 דורג האלבום במקום 458 ברשימת 500 האלבומים הגדולים בכל הזמנים של רולינג סטון.
למרות שלא כלל להיטים (מהאלבום לא יצא אף סינגל), הוא מדורג באופן עקבי כאחד מהאלבומים האהובים ביותר על מאזיניו של ג'ון.

ביקורת

באופן כללי התקבל האלבום בהערכה רבה על ידי מבקרי המוזיקה. מבקר AllMusic סטפן תומאס ארלווין כתב ש"החוש המלודי של ג'ון בשיאו", וציין לשבח את המילים שכתב ברני טופין. 
מבקר לוס אנג'לס טיימס רוברט הילברן כתב: "זה האלבום הקרוב לשלמות, שאמנים תכופות מעבירים קריירה שלימה בניסיון להניב אותו". מבקר BBC כריס רוברטס תיאר אותו לימים כ"מעולה", "נלהב ומעוצב במיומנות". "מוזיקת נשמה לבנה מאוד, מאוד במיטבה", כתבה פני ולנטיין ממגזין "Sounds". 
 בביקורתו המנומקת, החיובית אך מסויגת, תיאר ג'ון לנדאו מ"רולינג סטון" את האלבום כ"מרגש", אך הסתייג מהעיבודים העמוסים מדי, לדעתו, לחלק מהשירים. הוא שיבח אמנם את המעבר מ"העיבודים הגרנדיוזיים" שאפיינו, לטעמו, את "Elton John" לעיבודים יותר פשוטים, אך הוסיף: "ההסתייגות העיקרית שלי מהאלבום החדש היא שהוא לא הלך רחוק מספיק...השירה והמלודיות שלו באלבום הזה טובות במיוחד. מה שלא כל כך מרגש הוא העיבודים העמוסים שנדמה שמפזרים את האנרגיה של הביצועים". עם זאת, הוא טען שב־"My Father’s Gun", "Burn Down the mission" ו־"Amoreena" העיבודים העשירים "יעילים" ואף "מבריקים", אך: "עדיין, יותר קטעים עם התזמור המצומצם של "Talking Old Soldiers" ושל "Love Song" היו יכולים לתת לאלבום עומק אישי יותר גדול". ביקורת מעורבת הייתה ללנדאו גם על ברני טופין, שלצד תיאור חלק מהמילים שלו כ"מבריקות", טען: "המבנים שלו פעמים רבות מגושמים וקשים לשירה, והדו־משמעויות שלו יוצאות לפעמים משליטה. הוא לא תמלילן גדול, אבל הוא בהחלט תמלילן מעניין ומשמש את אלטון ג'ון כאמצעי משביע רצון להביע את עצמו". 
בביקורתו על מהדורת הדלוקס שיצאה לאור ב־2008 (וכללה, בנוסף לאלבום הרגיל, דיסק נוסף עם דמואים והקלטות מהופעות באולפני BBC) תיאר באד סקופה ממגזין UNCUT את האלבום המקורי במילים "אלבום מגובש להפליא". הוא שיבח גם את הדיסק השני ותיאר חלק מהביצועים שבו כ"מרתקים". סקופה סיכם: "'Tumbleweed Connection' המורחב מייצג את המקרה הנדיר שבו השלמות עצמה מושבחת".